**D ô v o d o v á s p r á v a**

Všeobecná časť

Návrh zákona sa predkladá v súvislosti so zavedením meny euro v Slovenskej republike a z dôvodu potreby riešenia situácií, ktoré vyvstali v dôsledku aplikačných poznatkov z praxe. Návrh zákona je predkladaný v súlade s Plánom legislatívnych úloh vlády Slovenskej republiky na rok 2009.

Cieľom predloženého návrhu zákona je v dôsledku prechodu zo slovenskej meny na euro zmena príslušných ustanovení zákona spočívajúca v úprave súm (peňažných limitov) uvádzaných v slovenských korunách na euro. Sumy pokút a ďalšie sumy ustanovené v uvedených osobitných zákonoch v slovenskej mene sa vyjadrujú v eurách podľa konverzného kurzu medzi eurom a slovenskou menou, ktoré prijala Rada Európskej únie podľa osobitných predpisov, pričom sumy pokút (peňažné limity) sa zaokrúhľujú na celé eurá nadol. Návrh zákona bol vypracovaný v súlade so zákonom č. 659/2007 Z. z. a jeho prijatie prispeje k transparentnosti rozhodovaní o pokutách, ktoré sa nebudú ukladať v eurocentoch.

V návrhu predloženého zákona je vykonanie legislatívnych úprav určitých problémových okruhov, ktoré vyplynuli z uplatňovania zákona v praxi. Ide predovšetkým o zmeny v precizovaní názvu štátne hmotné rezervy. Ďalšia úprava sa dotýka dane z pridanej hodnoty, v návrhu zákona sa vypúšťa ustanovenie § 7d ods. 10 zákona pre jeho nadbytočnosť.

Predkladaný návrh zákona je v súlade s Ústavou Slovenskej republiky, so zákonmi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná. Samotná problematika zákona nie je upravená v legislatíve Európskych spoločenstiev a Európskej únie.

Prijatie predloženého návrhu zákona nezakladá dopad na štátny rozpočet, rozpočty obcí a vyšších územných celkov, iné verejné financie, hospodárenie podnikateľskej sféry a iných právnických osôb, na životné prostredie a na zamestnanosť. Návrh zákona nebude mať dopad na zamestnanosť, životné prostredie ani na podnikateľské prostredie.

**Doložka zlučiteľnosti právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:** Vláda Slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon Národnej rady Slovenskej republiky č. 82/1994 Z. z. o štátnych hmotných rezervách v znení neskorších predpisov

**3. Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**Doložka finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

**1. Vplyvy na verejné financie:**

Navrhovaná právna úprava nebude mať dopad na štátny rozpočet a na rozpočty obcí a rozpočty vyšších územných celkov.

**2. Vplyvy na obyvateľov, hospodárenie podnikateľskej sféry a iných právnických osôb**:

Návrh zákona nebude mať vplyv na občanov Slovenskej republiky, nebude mať vplyv na hospodárenie podnikateľskej sféry a iných právnických osôb.

**3. Vplyvy na životné prostredie:**

Predložený návrh zákona nebude mať vplyv na životné prostredie.

**4. Vplyvy na zamestnanosť:**

Predložený návrh zákona si nevyžiada zvýšenie počtu zamestnancov, nebude mať negatívny vplyv na zamestnanosť ani na zamestnanosť občanov Slovenskej republiky.

**5. Vplyvy na podnikateľské prostredie**:

Predmetný návrh zákona nebude mať vplyv na podnikateľské prostredie.

Osobitná časť

K Čl. I

K bodu 1

Upravujú sa sumy v eurách.

K bodu 2

Ide o zosúladenie pojmov a zosúladenie § 7 zákona so znením § 7d zákona, ktorý v odseku 2 charakterizuje použitie pohotovostných zásob pri vyhlásení mimoriadnej situácie.

K bodu 3

Navrhuje sa vypustenie odseku 10 v § 7d z dôvodu, že predmetné ustanovenie je v rozpore s § 8 odsek 3 zákona č. 222/2004 Z. z. o dani z pridanej hodnoty v znení neskorších predpisov. Uvedené ustanovenie uvádza, že daň z pridanej hodnoty pri bezodplatnom dodaní sa vyrovná s príslušným daňovým úradom, ak pri kúpe takéhoto tovaru bola daň úplne, alebo čiastočne odpočítateľná. Nakoľko pohotovostné zásoby boli vytvorené z prostriedkov štátneho rozpočtu, pri ich kúpe nebola daň z pridanej hodnoty odpočítateľná. Uvedený odsek spôsoboval zbytočné problémy v praxi.

K bodu 4

Znenie navrhovaného odseku obsahuje komplexnú charakteristiku bežného účtu Správy rezerv a vymedzuje príjmy bežného účtu.

K bodu 5

V nadväznosti na upravené znenie odseku 2 v § 8 navrhovaná úprava odseku 3 vymedzuje platby, ktoré tvoria výdavky bežného účtu.

K bodu 6

S poukazom na skutočnosť, že zákon č. 82/1994 Z. z. o štátnych hmotných rezervách v znení neskorších predpisov pojednáva o štátnych hmotných rezervách, je potrebné v znení príslušného odseku doplniť pre všeobecnosť slovo štátnych.

K bodu 7

Ide o legislatívno-technickú úpravu.

K bodu 8, 9

Upravujú sa sumy v eurách.

K Čl. II

Navrhuje sa účinnosť zákona.

Bratislava, 18. marec 2009

Robert F i c o

predseda vlády

Slovenskej republiky

Marián Č a k a j d a

predseda

Správy štátnych hmotných rezerv

Slovenskej republiky